Diari Oficial de la Generalitat Valenciana


Sumari del DOGV 2227, del 15-03-1994 (1994/830878)

ACORD de 7 de març de 1994, del Govern Valencià, per la qual aprova definitivament el projecte de modificació puntual en l'àmbit del sector PRR-4 del sol urbanitzable programat de Benimaclet, del Pla General d'Ordenació Urbana de València.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2227

Data del DOGV
:   15-03-1994

Secció del DOGV
:   ALTRES DISPOSICIONS

Número del document
:   1994/830878


Data del document
:   07-03-1994

Organisme emissor
:   Conselleria d'Administració Pública

Tipus de document
:   Acord

ACORD de 7 de març de 1994, del Govern Valencià, per la qual aprova definitivament el projecte de modificació puntual en l'àmbit del sector PRR-4 del sòl urbanitzable programat de Benimaclet, del Pla General d'Ordenació Urbana de València. [94/1646]  
El Govern Valencià, en la reunió del dia 7 de març de 1994, adoptà l'acord següent:  
Vist l'expedient relatiu al projecte de modificació puntual en l'àmbit del sector PRR-4 del sòl urbanitzable programat de Benimaclet, del Pla General d'Ordenació Urbana de València.  
Antecedents de fet  
Primer   
L'Ajuntament de València va aprovar inicialment l'expedient el dia 20 de novembre de 1992 i, després d'un període d'informació pública d'un mes de durada, en el qual hi va haver 19 al·legacions, el va aprovar provisionalment el 26 de març de 1993.  
Segon   
La documentació que integra el projecte consta de memòria informativa i justificativa, fitxa de característiques del sector SUP.T.4 Benimaclet (segons el Pla General d'Ordenació Urbana de 28 de desembre de 1989 i segons la modificació proposada), plànols d'informació: qualificació, full 5F de la sèrie B 1:5.000, estructura urbana full 23 sèrie C 1:2.000, estructura urbana full 29 sèrie C 1:2.000 i d'ordenació, qualificació, full 5F de la sèrie B 1:5.000, estructura urbana full 23 sèrie C 1:2.000, estructura urbana, full 29 sèrie C 1:2.000.  
Tercer   
En l'expedient hi ha informes favorables de la Diputació Provincial de València de 21 de juny de 1993; de la Divisió de Carreteres de la Conselleria d'Obres Públiques, Urbanisme i Transports de 31 de maig de 1993, i també diligència de l'Ajuntament de València d'1 de juny de 1993 per la qual acredita que s'han complert els terminis per a l'emissió de l'informe que es va sol·licitar al Consell Metropolità de l'Horta. També hi ha una sol·licitud d'informe a la Demarcació de Carreteres de l'Estat i a la Conselleria de Medi Ambient, el 26 de maig de 1993, sense que fins ara s'hagen emés els informes esmentats tot i que ja ha transcorregut el termini establert per a la seua evacuació.  
Quart   
El contingut de la modificació plantejada, en síntesi, és el següent: es proposa augmentar la densitat d'habitatges de 65 a 75 habitatges per hectàrea, per a facilitar la promoció d'habitatges acollits a règim de protecció pública, i, així mateix, es modifica el règim d'alçades que passa de 6 a 8 i 12 plantes per a permetre alliberar sòl. Es modifica la disposició del viari i de zones verdes que indicava per al sòl urbanitzable directament el pla general. Per això, es calculen de nou els sistemes generals externs ja que es modifica, incrementant-lo, el sistema general intern a fi de mantenir l'aprofitament mitjà del sector en 0,59 metres quadrats/metre quadrat i s'incrementen les zones verdes de sistema general en 3.496 metres, GEL-2 parc urbà, a causa de l'increment de 201 habitatges.  
Cinqué   
La Comissió Territorial d'Urbanisme de València, reunida en la sessió de 30 de juny de 1993, va acordar emetre un informe favorable sobre l'aprovació definitiva de l'expedient.  
Sisé   
El conseller d'Obres Públiques, Urbanisme i Transports va informar favorablement sobre el projecte mitjançant una resolució de 20 de juliol de 1993.  
Seté   
El Consell d'Estat va emetre un dictamen favorable el 10 de febrer de 1994.  
Fonaments de dret  
Primer   
Respecte del procediment, en aquest cas, s'han observat les prescripcions legalment establertes per a la seua tramitació. En efecte, s'han complert els requisits que preveuen l'article 128 del text refós de la Llei del Sòl i l'article 131.1 del Reglament de Planejament Urbanístic, i s'ha subjectat a les mateixes normes que s'estableixen per a la formulació dels plans d'ordenació urbana i que estan constituïdes pels articles 101 i següents de la Llei del Sòl. La documentació es considera completa tenint en compte l'objecte de la modificació plantejada. No obstant això, atés que la modificació altera determinacions que -encara que són orientadores per a la ulterior redacció del Pla Parcial- afecten la zonificació d'una zona verda prevista en el Pla General d'Ordenació Urbana de València l'aprovació definitiva de la qual es va produir el 30 de desembre de 1988, aquesta modificació l'ha d'aprovar el Govern Valencià amb l'informe favorable previ del conseller d'Obres Públiques, Urbanisme i Transports i del Consell d'Estat, segons el que disposa l'article 129 de la Llei del Sòl.  
Segon   
Pel que fa al fons, la modificació proposada té com a finalitat facilitar la promoció d'habitatges socials acollits a règims de protecció pública, previstos en el Pla d'Habitatge 1992-95 (amb un preu màxim limitat de venda per metre quadrat). Per a això, cal adaptar les dimensions dels habitatges a les exigències dels estrats socials més necessitats i disminuir l'estàndard de superfície d'habitatge de 120 m2 construïts de dimensió mitjana resultant, en el sector esmentat, a 104 m2 construïts per habitatge, a fi de facilitar-ne l'adquisició a les famílies de rendes més baixes el poder adquisitiu de les quals no els permet adquirir habitatges de luxe o de superfície major.  
En aquest sentit, certament es produeix un augment de la densitat màxima dels habitatges previstos per a aquest sector de Benimaclet, que passa de 65 habitatges/ha a 75 habitatges/ha, però sense alterar el coeficient d'edificació residencial que es manté en 0,78 metres quadrats/metre quadrat. La superfície del sector és de 17,9395 ha i el total d'habitatges és de 1.345 enfront dels 1.144 habitatges anteriorment previstos en el Pla General d'Ordenació Urbana, cosa que comporta un total de 432 potencials nous habitants al sector. Per això, s'incrementen en 3.496 metres quadrats de sòl qualificat de GEL-2 parc urbà dins del mateix sector com a zona verda de sistema general, i es cobreixen així les necessitats de majors espais lliures que requereix l'augment de densitat de població (article 128 del text refós de la Llei del Sòl). D'altra banda, es programa una reserva per a dotacions d'equipament social de 6.000 metres quadrats, qualificats de {REF SP serveis públics}, en el pla parcial que es desenvolupe. També es troba justificada la modificació del règim d'alçades ja que deriva de la impossibilitat de complir, simultàniament, les exigències d'una ocupació màxima de parcel·la del 50 per cent, amb una tipologia d'habitatge d'edificació oberta que integra jardí privat i, a la vegada, no sobrepassar les sis plantes sobre la rasant. De manera que s'eleva el nombre màxim d'alçades que harmonitza amb les illes de cases de l'entorn del nucli urbà de Benimaclet, i s'adapten, en el que és bàsic, a l'ambient en què se situen. La superfície del sistema general extern serà de 3.878 metres quadrats a fi que es mantinga inalterable l'aprofitament mitjà del sector que és de 0,59 metres quadrats/metre quadrat.   
En resum, pel que fa, estrictament, al canvi de zonificació de la zona verda prevista en el Pla General d'Ordenació Urbana, aquesta està constituïda per una superfície de 2.156 metres quadrats, aproximadament, pròpia de sistema local, que el Pla havia dibuixat amb caràcter orientador per a la redacció del corresponent Pla Parcial del sector. Ara s'augmenta la superfície total de les zones verdes.   
La modificació plantejada és tècnicament admissible, sense que hi haja cap augment de l'aprofitament urbanístic previst pel Pla General d'Ordenació Urbana quant a metres quadrats edificables i s'ha incrementat la reserva de zones verdes i per a dotacions, per a mantenir inalterables els estàndards legals obligatoris i s'ha assegurat la utilització racional del sòl en congruència amb la funció social per a facilitar la promoció d'habitatges acollits a règims de protecció pública.  
Per tot açò, d'acord amb el Consell d'Estat i a proposta del Conseller d'Obres Públiques, Urbanisme i Transports, el Govern Valencià,  
ACORDA  
Aprovar definitivament el projecte de modificació puntual en l'àmbit del sector PRR-4 del sòl urbanitzable programat de Benimaclet, del Pla General d'Ordenació Urbana de València.  
Contra aquest acord, que posa fi a la via administrativa, és procedent interposar-hi un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la notificació o publicació d'aquest acord en el Diari Oficial de la Generalitat Valenciana.  
Abans de la interposició d'aquest recurs, és requisit imprescindible que el recurrent ho comunique al Govern Valencià, de conformitat amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder interposar qualsevol altre recurs que estimeu oportú.  
València, 7 de març de 1994  
El conseller secretari del Govern Valencia,  
LUIS BERENGUER FUSTER